ঘোষণা মতো রাষ্ট্রপতি নির্বাচনে বিরোধী প্রার্থী মীরা কুমারকেই ভোট দিলেন রাজ্যের শাসক ও দুই বিরোধী দলের সাংসদ, বিধায়করা।তবে সকলেই কি দলের নির্দেশ মেনে ভোট দিলেন? দিনের শেষে এই প্রশ্নটা থেকেই যাচ্ছে। কারণ এ দিন সকালেই তৃণমূল কংগ্রেসের রাজ্যসভা সাংসদ কুণাল ঘোষ ফেসবুকে পোস্ট করে উস্কে দেন নয়া জল্পনা। লেখেন— ‘নিঃশব্দ বিপ্লব, আজ চলছে।’

কুণাল ঘোষের ফেসবুক পোস্ট।
জল্পনা অনেক আগে থেকেই ছিল। রাজ্য বিজেপি অনেক দিন থেকেই দাবি করে আসছে শাসক দলের অনেক বিধায়ক, সাংসদ তাদের সঙ্গে যোগাযোগ করছে। তাঁরা রাষ্ট্রপতি নির্বাচনে বিজেপি প্রার্থীকে ভোট দিতে পারেন বলেও দাবি করেছিল রাজ্যের পদ্ম নেতৃত্ব। কিন্তু সেটা সত্যিই হবে কি! জানা যাবে গণনার সময়ে। গোপন ব্যালটে সকলেই দলের নির্দেশ মানলেন কি না সেটা বোঝা যাবে ২০ তারিখ। কে কোথায় ভোট দিলেন সেটা বোঝা না গেলেও রাজ্য থেকে রামনাথ কোবিন্দের প্রাপ্য ভোটই বলে দেবে মূল-তৃণমূল-বাম মিলিয়ে ‘বিভীষণ’ ক’জন। 
হিসেব বলছে, এ রাজ্য থেকেই সবচেয়ে বেশি ভোট পেতে চলেছেন লোকসভার প্রাক্তন সাংসদ। রাজ্যে ৪২ জন লোকসভার ও রাজ্যসভার ১৬ জন সাংসদ। বিধানসভার সদস্য ২৯৪ জন। বিজেপি-র দুই সাংসদ, তিন বিধায়ক এবং গোর্খা জনমুক্তি মোর্চার তিন বিধায়ক এনডিএ প্রার্থী রামনাথ কোবিন্দকে ভোট দেওয়ার কথা। এই রাজ্যের বাকি সব ভোটই মীরা কুমারের ঝুলিতে যাওয়ার কথা।
রাষ্ট্রপতি নির্বাচনে এই রাজ্যের সাংসদদের একটি ভোটের মূল্য ৭০৮। বিধায়কদের একটি ভোটের মূল্য ১৫১। ভোট গয়েছে গোপন ব্যালটে। কোনও হুইপ কার্যকর না থাকায় দলীয় সিদ্ধান্তের বিরুদ্ধে গিয়ে যে কোনও সাংসদ বা বিধায়ক ভোট দিতেই পারেন। 
তৃণমূল কংগ্রেসের অনেক বিধায়ক, সাংসদ বিজেপির দিকে ঝুঁকছেন বলে অনেকবার দাবি করেছেন দিলীপ ঘোষ। বিজেপির রাজ্য সভাপতি এদিন বলেন, ‘‘যে প্রার্থী জিতবেন তাঁর পক্ষে অনেকেই ভোট দেবেন।’’
বিভিন্ন রাজ্যে বিজেপির সাংসদ বা বিধায়করাও যে দলের সিদ্ধান্তের বাইরে যাবেন না এমনটা হলফ করে বলা যায় না। কিন্তু তাতেও এনডিএ প্রার্থী রামনাথ কোবিন্দের জয় নিয়ে খুব একটা চিন্তা নেই। বিজেপি সেটা আগেই জানিয়ে দিয়েছে। দলীয় নির্দেশ মেনে সকলে ভোট দিলে মোট ভোটের ৬২ শতাংশের বেশি কোবিন্দের ঝুলিতে যাওয়ার কথা।
উত্তরপ্রদেশে সমাজবাদী পার্টিতে তো স্পষ্ট ভাঙন দেখা গিয়েছে। সেই বাবা ছেলের লড়াই। মুলায়ম সিংহ যাদব রামনাথ কোবিন্দকে ভোট দেওয়ার কথা বললেও ছেলে অখিলেশ বিধায়কদের নির্দেশ দিয়েছেন মীরা কুমারকে ভোট দেওয়ার জন্য।
বিধানসভায় ভোট দিলেন মুখ্যমন্ত্রী মমতা বন্দ্যোপাধ্যায়। দেখুন সেই ভিডিও—